Quico Fernández: “Parc Sagunt es convertirà en el principal referent empresarial dels valencians”
07 de desembre 2016

​![](/media/hqipma2b/85_img_3062.jpg)  

L'alcalde de Sagunt, Quico Fernández, ha mostrat la seua absoluta satisfacció per l'última adjudicació del consell d'administració de Parc Sagunt a l'empresa valenciana Mercadona de la parcel·la més gran (358.000 metres quadrats) per un valor de 24 milions d'euros. Fernández ha reconegut que hui “**és un gran dia per a la nostra ciutat i el més important d’esta legislatura**” ja que esta adjudicació suposa un atractiu perquè moltes altres empreses facen la seua aposta en un projecte que “**té com a polígon industrial les millors condicions del mediterrani**” i que tanca “**més d'un any d'estira-i-arronsa entre les administració de l'estat i el govern valencià pel finançament del parc**”.

Esta notícia suposa “**un punt d'inflexió en la trajectòria d'un parc que s'havia venut com el més important d'Europa i que no havia passat de ser un projecte pràcticament virtual, ja que solament eren tres les empreses que hui dia allí funcionen**”, ha afirmat l'alcalde. D'esta manera, ha afegit que “**tots estos problemes s'han solucionat i a partir d'ara, Parc Sagunt serà el que havia d'haver sigut des del principi, el principal referent empresarial dels valencians**”.

Per a Fernández, l'arribada d'una inversió tan important a Parc Sagunt supera l'àmbit local i adquireix una dimensió que afecta a l'economia valenciana i ha reconegut que “**Sagunt ha de ser un dels motors de la recuperació de l'economia valenciana a propòsit del seu caràcter industrial i energètic**”. A més, “**crec que el govern valencià també ho ha vist de la mateixa manera, per la qual cosa la coordinació entre les administracions està sent magnífica i açò demostra que quan tots remem en la mateixa direcció, les coses poden tirar avant**”. “**L'economia valenciana està ressorgint malgrat certes actituds negatives del govern d'Espanya**”, ha afegit.

També ha agraït a l'Autoritat Portuària de València, de la qual forma part, per la seua implicació a engegar de nou un projecte que portava paralitzat més de 10 anys, així com a la conselleria d'Economia Sostenible i al president de la Generalitat, Ximo Puig, de qui ha rebut un missatge este mateix matí donant-li l'enhorabona. Per a finalitzar, l'alcalde ha felicitat la ciutadania, sobretot a aquells que van a trobar una oportunitat de treball.

Destinat a ser el major parc empresarial i logístic d'Europa, Parc Sagunt compta amb més de tres milions de metres quadrats en una primera fase i una superfície total prevista de 14,8 milions de metres quadrats. El passat mes de setembre, després de deu anys paralitzat, van començar les obres per a la finalització de la primera fase del parc logístic promogut a parts iguals entre la Generalitat Valenciana i l'Estat a través de Sepides, gràcies a la injecció de 7,7 milions d'euros que l'Autoritat Portuària va avançar com a part del pagament pendent per la parcel·la de 280.000 metres quadrats que va reservar fa uns anys.

![](/media/fj1gq1si/85_captura-parc-sagunt.jpg)  
  

*   [](http://www.facebook.com/sharer.php?u=https://aytosagunto.es/va/actualitat/quico-fernandez-parc-sagunt-es-convertira-en-el-principal-referent-empresarial-dels-valencians/ "Facebook")
*   [](http://twitter.com/share?url=https://aytosagunto.es/va/actualitat/quico-fernandez-parc-sagunt-es-convertira-en-el-principal-referent-empresarial-dels-valencians/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/quico-fernandez-parc-sagunt-es-convertira-en-el-principal-referent-empresarial-dels-valencians/ "Linked In")
*   [](mailto:?body=https://aytosagunto.es/va/actualitat/quico-fernandez-parc-sagunt-es-convertira-en-el-principal-referent-empresarial-dels-valencians/)